ОТЧЕТЕН ДОКЛАД ЗА 2022ГОДИНА НА НЧ „РАЗВИТИЕ-1906„

СЕЛО БУХОВЦИ, ОБЩ. ТЪРГОВИЩЕ

Добър ден и добре дошли на отчетно-годишното събрание на НЧ „Развитие-1906„ село Буховци, общ. Търговище.

И тази година дойде време да се съберем , отчетем, посъветваме, обогатим с нови идеи е и дейности.

И тази година сме заложили нови дейности за читалището и селото с което ще подобрим, мисля доброто име на Буховци- като едно будно и дейно село.

Искам да благодаря на дарителите ни през изминалата 2022 година, благодарение на които женската група се обогати с нов комплект народна носия – Недялка Герова, Тодорка Илиева, Николинка Аврамова, Йорданка Ангелова, Радка Маркова, Радка Събчева, Здравка Бонева, Петранка Коцева, Атанаска Андреева, Йотка Дянкова. И още едно голямо благодаря на Недялка Герова за труда положен по ушиването на ризите на всяка една от певиците в групата.

Освен платове за фустите Йотка Дянкова ни дари и почти целия си чеиз от черги, дамаски, чаршафи, декоративни калъфки, карета, тишлайфери и губер, които смятаме да използваме при подреждането на битовата къща-музей, която е една от новите ни идеи за тази година.

Благодарим от сърце за направения подарък.

Семейство Радка и Димитър Събчеви ни дариха готварска електрическа печка с помощта на която готвим с децата в детския отдел в клуб „Вкусно и лесно„. Благодарим за което.

Семейство Аврамови преди коледните празници на дариха вълнени одеяла от които ушихме нови ямурлуци на момчетата от коледарската група, за което много им благодарим, защото плата от който са направени е точния за тази цел и изглеждат стари и автентични, каквито трябва да са по принцип.

Благодаря и на редовните ни дарители на книги, винаги сме отворени към такива жестове на взаимопомощ.

Благодаря и на всички които се включиха в дейностите на читалището през изминалата 2022 с труда си, с нещата които са произвели, като Нели Василева която на два пъти ни предостави картините си за изложба, на Елена Руменова от сладкарница „Захарно петле„, която ни зарадва със сладките си изкушени на Празника на мекицата, на производителите на мед в селото – Цончо Василев и Калоян и Ангел Данчеви, които с продукцията си обогатиха нашият базар и спонсорират Празника на мекицата с мед. На Добрин Добрев, който за първи път тази година излъчва на живо наши две големи събития и ги направи достъпни за много по-широка аудитория – Фисекът пее и освещаването на кръста горе на върха. Благодаря и на тези които с присъствие дори успяха да направят празниците ни по-ведри, по – приятни и възможни. Благодаря за отделеното време и това че сте част от всичко което правим с много любов, старание и сърце.

Болестите и ограниченията като че ли малко ни поотпуснаха примката около врата, но все още при всяко плануване на събитие гледаме да спазваме временните ограничения, ако има такива.

От началото на годината започнахме предимно онлайн работа, в конкурси и всичко в което успявахме да се включим и беше по възможностите ни.

След рекапитулацията която си направихме в края на годината се оказа, че имаме над 30 участия и изяви във фестивали , конкурси и други. Имаме 57 грамоти и 4 диплома за участие. 8 първи места, 8 втори места, 5 трети места и още 4 друг вид отличия.

Тук трябва да благодаря на жените от певческата група и на индивидуалната ни изпълнителка – Недялка Герова, с които участвахме в не малко фестивали и празници през 2022 година, катерихме върхове, планини, претърпяхме пътни инциденти, но всичко приключи добре.

Всички документи и справки се водеха и подаваха в срокове, максимално сме се водили по предварително планувания план за работа през годината.

Проведохме си турнира по тенис, след направен козметичен ремонт от наша страна , за да стане използваема залата след двегодишно затваряне.

Направихме Гергьовден, по-голям празник от миналата година със скромна програма.

Наготвихме отново вкусна яхния за Спасовден и се сбрахме на площада .

Фисека пя и през 2022 година и за първи път бе с конкурсен характер и с предаване на живо, мисля, че се получи нещо по-добро.

А мекицата ни тази година беше за първи път и с базар, за всеки който има какво да продаде, и с демонстрация на замесване на тесто , разделяне и раздърпване на топките за мекици. Беше един хубав празник на който никога мекиците не стигат и гладниците не свършват.

Между другото проведохме четири конкурса за детска рисунка – „Мама и аз„ , „Моя любим приказен герой„ , „Моето лято“ и „През прозореца на коледа„.

Участвахме в подготовка по монтирането и освещаването на кръста който щедри дарители – семейството на Димо Станимиров, поставиха на върха на Фисека, за който сме безкрайно благодарни, това беше много стара мечта на хората от Буховци.

Участвахме и спечелихме проект, финансиран от Община Търговище и платформа Агора ,благодарение на който поставихме две беседки, няколко пейки и кошове на площада в центъра, за да ни е уютно и комфортно в горещите летни дни и удобно за работа на открито.

Продължаваме работа по проекта за Ранно детско развитие с деца от 1 до 8 година при нас. Сесиите са двуразови, всяка събота от 10.00 до 11.00 и от 11.00 до 12.00 часа, през учебно време, а ваканциите сме с летен график през седмицата.

За изминалата година имаме 28 броя селищни прояви, като Трифон Зарезан, 8 март, Великден, Еньовден, 24 май, Петровден и т.н.

Пет прояви на общинско ниво – като турнира по тенис, мекицата, турнира по футбол в Търговище и други

Два на регионално ниво – Фисекът пее и Екскурзията ни до Шуменското плато, като част от Натура 2000 за младежи, като съорганизатор на Европа-директно гр. Шумен.

Конкурсите за детска рисунка, които споменах по-горе бяха четири за 2022 година и бяха на национално ниво, като всеки един бе с над 100 броя участници от училища, читалище, детски градини, домове, центове за работа с деца и семейства.

Направихме ремонт на площада, който сега изглежда и е в много добро състояние, преместихме оръдието, по препоръки от вещи лица, поставихме климатик на втория етаж в библиотеката и заплатихме за подмяната на дограмата на втория етаж, което ще се случи при по хубаво време.

Много важно нещо е назначаването на допълнителен човек за обща работа и поддръжка на терена около читалището. Васко е назначен по програма от Бюро по труда град Търговище за една година и едва ли някой ще отрече, че терена около читалището, площада, градинките са в много добро състояние, дървата в мазата са нацепени и прехвърлени по-близко, зад читалището храстите за почистени и изхвърлени. Там има още доста робота, но и тази година трябва да се прави нещо все пак.

Това бяха нещата които сме организирали или в които сме съорганизатори. Имаме много участия във фестивали, конкурси и подобни такива като : чета отличията на читалището

Секретаря участва още в няколко обучения през годината – Плевенски фонд читалища във Варна, Борса по проекти и идеи„ обучение от НПО Търговище, „Малки инициативи“ Община Търговище , обучение по програмата за “Ранно детско развитие“ от НПО Търговище , както и в ежемесечните срещи на читалищните секретари организирани от ОЧС Търговище.

Поведени са необходимият брой заседания за добрата работа на читалището и едно отчетно-годишно събрание за всичките му членове.

Не са ни налагани санкции през годината.

Работим добре с много институции – културни, просветни, НПО-та, домове, клубове и т.н.

От миналата година имаме и два нови клубни форми „Вкусно и лесно„ и „Природа„. Тях прилагаме основно при работата ни с децата. Стараем се да готвим с местни и познати продукти, български традиционни ястия по най-възможно лесният начин. Готвене с жив огън предстои на открито и тук е мястото на другия клуб „Природа„. Какво получаваме от заобикалящата ни природа, какво ползваме , как трябва да я пазим. Тук ни предстои посяването и отглеждане на растения от децата с които работим. Облагородяването на градинките по центъра с декоративни цъфтящи храсти и друг вид цветя дарени от хората в селото.

С чиста съвест мога да кажа, че няма възраст с която не работим, няма етнос с който не работим и няма социална прослойка с която не работим.

Чрез нас “Диабет Търговище„ обгрижва четирима диабетика заявили желание и станали членове в тази организация.

От декември месец по ранно детско развитие ни се предоставят плодове , мляко и сладки неща за децата, а от тази година са ни предоставили и материали за работа – моливи, цветно хартия, пастели, блокчета и т.н.

Малко преди прегледите за Копривщица секретаря на читалището се включи в още една певческа група – групата на читалищните секретарки. И с нея има доволен брой участия. Там нашето читалище отново е съорганизатор.

Винаги сме готови да откликнем на предложение, идея, събитие стига да е по силите ни, защото всяко нещо си иска майстора и времето.

В общи линии това е дейността на Читалища Буховци за 2022 година накратко, надяваме се през тази година да можем да работим спокойно с по-малко напрежение, с повече ентусиазъм, с повече помощници, така наречените доброволци, дай боже с повече средства и повече нови инициативи.

Благодаря ви за вниманието.